b'\n_START_ARTICLE_\nIvan Brezav\xc5\xa1\xc4\x8dek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini v zaselku Zavrh pri Levpi. Gimnazijo in bogoslovje je \xc5\xa1tudiral v Gorici in bil tam tudi posve\xc4\x8den. Kot kaplan je slu\xc5\xbeboval v \xc5\xa0empetru pri Gorici (1903-1906) in Braniku (1906-1911), bil nato katehet na osnovni \xc5\xa1oli v Tolminu (1911-1915). Pred vojno ujmo So\xc5\xa1ke fronte se je umaknil v doma\xc4\x8do vas. Po vojni je postal \xc5\xbeupnik v Ra\xc4\x8dicah (1920-1922) in kurat v Kubedu (1923-1935), nato je bil pol leta med Trapisti v Rajhenburgu, se vrnil v tr\xc5\xbea\xc5\xa1ko \xc5\xa1kofijo ter postal du\xc5\xa1ni pastir v Koprivi pri Se\xc5\xbeani (1936-1947). Februarja 1947 se je preselil v Trst ter tam opravljal slu\xc5\xbebo kateheta na slovenskih \xc5\xa1olah. V Trstu je v samozalo\xc5\xbebi in anonimno izdal Svetopisemske kateheze za 1. razred osnovnih \xc5\xa1ol (Trst, 1922) in Svetopisemske kateheze s pripravo za I. spoved, sveto obhajilo in birmo (Trst, 1923).'